Siyosatshunos Kamoliddin Rabbimovga nisbatan jarima jazosi tayinlandi

Siyosatshunos Kamoliddin Rabbimov 15 sutkaga qamalgani haqida ma'lumot tarqalgan. Ichki ishlar vazirligi matbuot xizmati holat yuzasidan munosabat bildirgandi. Ma'lumotlarga ko'ra, siyosatshunosga nisbatan jarima jazosi tayinlangan. Bu haqda Toshkent shahar sudlari matbuot xizmati xabar berdi.
Ma'lum qilinishicha, 2022 yil 18 aprel kuni jinoyat ishlari bo'yicha Shayxontohur tuman sudida K. Rabbimov (1977 yilda Samarqand viloyatida tug'ilgan) va Sh. Samandarov (1997 yilda xatirchi tumanida tug'ilgan) ga nisbatan ma'muriy huquqbuzarlik to'g'risidagi ish ko'rib chiqilgan.
Aniqlanishicha, 2022 yil 17 aprel kuni K. Rabbimov va Sh. Samandarov Toshkent savdo markazi (Shayxontohur tumani) oldidagi jamoat joyida shovqin qilib turishgan vaqtda shu yerda xizmat olib borayotgan ichki ishlar organlari xodimlari kelib, ularning shaxsini aniqlash maqsadida IIB binosiga taklif qilishganda, ularga qarshilik ko'rsatib, ichki ishlar organlari xodimlarining qonuniy talablarini bajarmasdan, ularni omma oldida haqorat qilgan.
Huquqbuzarlar K. Rabbimov va Sh. Samandarovning harakatlari ishda mavjud to'plangan dalillar, jabrlanuvchi Z. Tursunovning arizasi, guvohlarning tushuntirish xatlari va boshqa hujjatlar bilan o'z tasdig'ini topgan.
Sudning qaroriga ko'ra: K. Rabbimov Ma'muriy javobgarlik to'g'risidagi kodeksning 183-moddasi (mayda bezorilik), 194-moddasi (ichki ishlar organlari xodimining qonuniy talablarini bajarmaslik) 1-qismi va 195-moddasi (ichki ishlar organlari xodimlarining o'z xizmat burchlarini bajarishlariga qarshilik ko'rsatish) da nazarda tutilgan ma'muriy huquqbuzarliklarni sodir etgan deb topilib, unga Ma'muriy javobgarlik to'g'risidagi kodeksning 34-moddasi (bir necha huquqbuzarlikni sodir etganlik uchun ma'muriy jazo qo'llanish) ga asosan uzil-kesil 15 sutka ma'muriy qamoq jazosi tayinlangan.
Sh. Samandarov Ma'muriy javobgarlik to'g'risidagi kodeksning 194-moddasi 1-qismida nazarda tutilgan huquqbuzarlikni sodir etgan deb topilib, unga bazaviy hisoblash miqdorining bir baravari miqdorida jarima jazosi tayinlangan.
Ushbu qaror ustidan K. Rabbimov tomonidan keltirilgan apellyatsiya shikoyati Toshkent shahar sudining jinoyat ishlari bo'yicha sudlov hay'ati apellyatsiya instantsiyasida ko'rib chiqilib, 2022 yil 18 apreldagi jinoyat ishlari bo'yicha Shayxontohur tuman sudining K. Rabbimovga nisbatan chiqarilgan qarori o'zgartirilgan.
“Toshkent shahar sudining jinoyat ishlari bo'yicha sudlov hay'ati apellyatsiya instantsiyasining 2022 yil 18 apreldagi qarori bilan K. Rabbimovga uzil-kesil bazaviy hisoblash miqdorining 2 baravari miqdorida jarima jazosi tayinlanib, apellyatsiya shikoyati qanoatlantirildi. Qarorning qolgan qismi o'zgarishsiz qoldirildi”, deyiladi xabarda.
Avvalroq Rossiyalik sayohatchi-bloger Maksim Limar kvadrokopter tufayli O'zbekistondan Novosibirskka ucha olmagandi. Shuningdek, Jinoyat ishlari bo'yicha xorazm viloyati Hazorasp tumani sudi fuqaro S.B.ga Prezidentni haqorat qilgani uchun 3 yil muddatga ozodlikdan mahrum qilish jazosini tayinlagandi.